**ПОБЕДИТЕЛИ В КОНКУРСА „ИНОВАТИВНО ПРЕДПРИЯТИЕ НА ГОДИНАТА 2023“**

Въведение

В конкурса могат да участват иновативни предприятия от всички сектори на българската икономика. Иновативно предприятие е това, което през последните три години е реализирало на пазара нови или значително усъвършенствани продукти (стоки или услуги) и/или процеси. Иновацията се приема в широк смисъл като нововъведение, което подобрява икономическите показатели и конкурентоспособността на фирмите.

Наградите се присъждат в категории според въздействието на отличените иновации като:

• Пазарно лидерство - иновация, наложила се на международния пазар

• Качество на живот - иновация, водеща до подобряване на качеството на живот и здравето на потребителите

• Зелена иновация - иновация за устойчиво и екологосъобразно развитие

• Социална иновация - иновация, отговаряща на социални предизвикателства, инициативи в подкрепа на развитието на човешките ресурси, млади таланти и предприемачи, КСО.

• Иновативно новостартирало предприятие - до три години от създаването му

• Иновация в креативните индустрии - иновации в дизайн, дигитални игри, архитектура, градска среда, филмова и музикална индустрия

• Дигитална трансформация - иновации за Индустрия 4.0, сектор Финтех, блокчейн технологии, иновации на работното място

• Иновационен мениджмънт - управление на иновационните процеси, включително иновационна стратегия, иновационен жизнен цикъл, иновационна организация и култура, фактори за насърчаване на иновационната дейност и резултати от внедряване на иновативни разработки.

Критериите за оценка на кандидатите включват: високо качество и оригиналност на иновациите, въздействие на националния и световен пазар, върху околната среда и обществото, ефективност на бизнес модела. Всички финалисти получават правото да използват марката на Фондация „Приложни изследвания и комуникации“ „Високи постижения в иновациите“ (Excellence in Innovation).

**За** **„Пазарно лидерство“ почетна статуетка и грамота получават Барин Спортс АД и Бизпортал АД.**

Барин Спортс (<http://barinsports.com/>) предлага интегрирана система за проследяване на състоянието на спортистите. Тя обединява всички типове данни за контрол на умората и предсказване на безконтактни контузии. Системата е лесно преносима и в нея са включени машинно самообучение и изкуствен интелект. Данните и кръстосаните анализи се представят в реално време, а самото устройство работи на големи разстояния, напълно автоматизирано, без необходимост от използване на множество сателити за предаване на голяма база данни.

Бизпортал АД (<https://bizportal.co/> , <https://tenderalpha.com/> ) разработва иновативни информационни продукти в областта на алтернативните данни. Чрез основния си продукт Тендър Алфа предоставя данни за възложени обществени поръчки и проследява вериги на доставки на държавно и корпоративно равнище. Предприятието е пионер в предлагането на данни за инвестиционен анализ и кредитен рейтинг. Бизпортал разработва уникални информационни масиви за глобални клиенти, в областта на институционалното инвестиране, кредитния рейтинг, академичните проучвания и разузнаването.

**За „Зелена иновация“ за 2023 г. с почетна грамота и статуетка се награждават Балевски и Киров ООД и Ню Енерджи Тех ЕООД.**

Балевски и Киров ООД ([www.balevski.bg](http://www.balevski.bg))е биосертифицирано предприятие за преработка на шипки. Фирмата използва отделения при преработката им на шипките мъх и го прави на пелети. Те се изгарят в собствено проектирана горивна камера като изцяло покриват нуждите от топлоенергия за сушене на плода. В комбинация с това, предприятието е изградило собствена фотоволтаична станция. Остатъчният въглероден диоксид, който се отделя във въздуха, се компенсира от засадените в района на предприятието дървета.

Ню Енерджи Тех ЕООД ([www.hydroxsystems.com](http://www.hydroxsystems.com)) произвежда горивни клетки за подобряване на изгарянето на гориво в дизелови двигатели чрез добавяне на окси-водород. Устройството управлява процеса в зависимост от състоянието на акумулатора. Клетката е с иновативна конструкция и нано покритие, което като намалява консумацията на енергия, подпомага пълноценното изгаряне на горивото, и освобождава повече механична енергия без да отделя вредни емисии. По този начин удължава живота на устройството.

**За „Качество на живот“ за 2032 г. почетна грамота получава Алгая ООД под марката (Водорасло).**

Алгая ООД ([Vodoraslo.eu](https://vodoraslo.eu/en/) ) предлага устройство, което подобрява качеството на въздуха с помощта на конкретен щам аквакултура в комбинация с нанофилтърна мембрана. Устройството работи чрез фотосинтеза и изкуствено осветление, като аквакултурата абсорбира замърсяването и го трансформира в кислород и водораслова биомаса, която може да бъде използвана за наторяване. Устройството е подходящо за площи до 30 квадратни метра. За пречистване на въздуха в по-големи помещения могат да се изграждат модулни решения.

**За** **„Иновация в креативните индустрии“ с почетна грамота се отличава Зекенг АД.**

Зекенг АД ([www.zekeng.com](file:///C:\Users\boryanavelcheva\Downloads\www.zekeng.com)) е създала усилвател за китара Dulo, подходящ за работа с всички типове ефекти. Устройството е изключително компактно и се събира в калъф за китара, което премахва необходимостта музикантите да носят със себе си обемните и тежки „глави“ за китара. Усилвателят е максимално опростен, като същевременно не изкривява звука, което предизвиква интереса на най-големите доставчици на музикални инструменти.

**За „Дигитална трансформация“ почетна грамота получава ГИГА АУТОМАТА АД.**

Гига Аутомота АД (<https://www.gigaautomata.com/>) е създател на първия български колаборативен робот. Animoto е спомагателен робот, тип роботизирана ръка, която тежи 22 килограма и предлага изключителна прецизност. Може да работи при големи температурни амплитуди и пренася товари до 5 килограма на разстояние до 1 метър. За инсталацията на Animoto не се изисква специализирана техническа подготовка, а времето за настройка е намалено няколко пъти, благодарение на иновативния софтуер за „обучение чрез показване“.

**В категорията** „**Социална иновация” за 2023 г. с почетна грамота се награждава Аутро България ЕООД.**

Аутро България ЕООД ([www.utrobg.com](http://www.utrobg.com)) е разработила платформа за асистентска подкрепа в домашни условия на лица със здравословни проблеми. На платформата в реално време се въвежда информация за цялостното състояние на клиентите, приема на лекарства, задачите и напомнянията за асистента при следващи посещения. Клиентските профили позволяват извличането на пълни отчети за състоянието на лицата, улесняват тяхното диагностициране при посещение при специалист, и осигуряват пълна прозрачност при наемането на асистенти и проследяването на процеса на грижа.

**В областта „Иновативно новостартирало предприятие“ за 2023 г. с почетна грамота се отличава Винарска изба Царина ЕООД.**

Винарна изба ЕООД (<http://tsarina.wine>) е разработило иновативна система „Скиптър“ за мониторинг и контрол на производството на вино. С помощта на изкуствен интелект, софтуерът подпомага винопроизводителите при оптимизирането на производствения процес. На основата на анализ на данни в реално време, системата позволява създаването на вина, съобразени със специфични предпочитания и изисквания на крайните клиенти.

**В областта „Иновационен мениджмънт“ за 2023 г. с почетна грамота се отличава Лулис Мел България ЕАД**

Лулис Мел България ЕАД **(**<https://www.loulismills.gr/en/toshevo-bulgaria>**)** е специализирано в производството на мелничарски продукти. Производственият процес е изцяло автоматизиран, основан на използването на уникален набор от суровини и високо качество на крайните продукти. Управленският екип на Лулис Мел изгражда фокусирана върху иновациите организационна култура, основана на ефективна комуникация с целия персонал и с внимание върху изискванията на клиентите. Предприятието допринася за създаването на висока добавена стойност по отношение на партньорите си по технологичната верига (доставчици и индустриални клиенти) като съвместно с тях разработва и внедрява процесни и продуктови иновации, наложи ли се на пазара.

**ФИНАЛИСТИ В КОНКУРСА „ИНОВАТИВНО ПРЕДПРИЯТИЕ НА ГОДИНАТА 2023“**

**(по азбучен ред)**

Био Бенямин ООД ([www.biobenjamin.com](http://www.biobenjamin.com)) произвеждат био веган шоколади, които да са вкусни и същевременно с това да са без добавено мляко. В производствената им линия може да се намерят шоколади с люти чушки, чубрица, черница, куркума, чия, джинджифил, киноа, шоколади за бегачи и др.

Биофарма Лабораторис ЕООД ([www.bravenewhair.bg](http://www.bravenewhair.bg)) е българска семейна компания, производител на висококачествена козметика под марката BRAVE. NEW. HAIR. BRAVE. NEW. HAIR. COCONUT CURL е ефирен мус за коса без отмиване, обогатен с пребиотик и с хидратиращ фермент от кактус за дълготрайно оформяне на къдрава коса.

Гамифино ООД ([www.gamifinno.com](http://www.gamifinno.com)) разработва революционен международен продукт Gamifinnopoly. При него с прилагането на модерни технологии и методологии като игровизацията и AI (изкуствен интелект) се изграждат полезни и здравословни навици.

Експериментално конструкторско бюро „Фотоника“ ООД (<https://sofiaplanetarium.bg/>, <https://photonics.bg/>) изгражда планетариум тип „Андромеда“ в София под търговското название Софийски Планетариум.

Главното преимущество на планетариумите тип „Андромеда“ е куполът, изработен от ПКМ и постигнатия вътре в него физичен ефект, наречен реверберация на звуковите вълни.

ЛогиСофт ЕООД (<www.logisoft.bg>) представя система за проекти в куриерския и онлайн търговски бизнес. Всичко в нея се реализира от един централен процесор.

МайндФит (<https://mindfit.bg/>) извършва посредническа дейност между служители в компании-клиенти и подбрана мрежа от специалисти в сферата на психичното здраве. Услугата се извършва чрез собствена уеб-базирана платформа, посредством собствен детайлен процес по подбор.

Мултитест ООД (<https://www.multitest.bg/>) представя автоматизираната ултразвукова система за контрол на разслой на тръби. Устройството работи със всички съществуващи до момента на пазара ултразвукови дефектоскопи, което го прави универсално.

Мелексис България ЕООД ([www.melexis.com](http://www.melexis.com)) представя MLX90632 - температурен сензор за точно безконтактно измерване на температурата. Той MLX90632 може да бъде открит в различни видове бяла техника, в интелигентни термостати за наблюдение на стайна температура, както и в часовниците Samsung Galaxy Watch 5 и Galaxy Watch 5 Pro.

Рентроникс АД ([https://www.addit.tech/](https://www.addit.tech/%20)) предлага услугата Addit - за наем на електронни устройства в следните категории: телефони, лаптопи, камери, дронове, смарт хоум (роботи,прахосмукачки, пречистватели), таблети, гейминг, детски продукти. Разработва и втора платформа (furbee.tech), на която предлага обновена електроника.

Изпращам и пълния текст.

Фуудобокс 2021 ООД (<https://foodobox.com/bg/>) разработва мобилното приложение Foodobox, с което крайните потребители могат да закупуват непродадената храна от заведения за хранене в края на деня с поне -40% отстъпка. Приложението има над 60 000 потребители.

Хомо Деус ЕООД (www.sindeo.org) е създател на Синдео - приложна академия за образование, която има за цел да подпомогне учителите в изграждането на компетенции. Обученията са структурирани така, че съдържанието да бъде усвоено от учителите в периода от 2 до 4 седмици.

За повече информация посетете [интернет страницата на Фондация “Приложни изследвания и комуникации”](https://arcfund.net/bg/innovation-bg/) или ни пишете на e-mail: innoaward(at)online.bg. За връзки с медиите: maya.tsaneva(at)online.bg



